Un incendiu violent a cuprins duminică dimineaţă două imobile din Timişoara care adăpostesc magazine de tip bazar, iar după trei ore de la izbucnire pompierii încă se luptă cu flăcările. O persoană a fost găsită carbonizată.

Potrivit Inspectoratului pentru Situaţii de Urgenţă ”Banat” al judeţului Timiş, peste 40 de pompieri intervin pentru stingerea incendiului la cele două clădiri care adăpostesc magazine de tip bazar.

”La locul intervenţiei intervin 11 autospeciale de stingere cu apă şi spumă, aproximativ 40 de subofiţeri şi 7 ofiţeri. Incendiul se manifesta pe o suprafaţă de aproximativ 3000 de metri pătraţi, la două imobile cu destinaţia spaţiu comercial şi cu construcţii din termopan (tip bazar)”, au transmis repreentanţii ISU Timiş.

Incendiul a izbucnit în jurul orei 5.00, iar la ora 8.00 pompierii încă interveneau, fiind chemate forţe suplimentare de la Buziaş şi Lugoj.

Traficul rutier pe bulevardul Constantin Brâncoveanu, acolo unde se află cele două clădiri, a fost bocat între intersecţia cu strada Ciprian Porumbescu şi bulevardul 16 Decembrie.

Patronii care au venit la locul incendiului spun că tocmai făcuseră aprovizionarea de sărbători. Unul dintre ei a povestit că avea într-unul dintre magazine covoare de sute de mii de euro.

Un cadavru carbonizat a fost descoperit de pompieri, iar primele date arată că ar fi vorba despre un om al străzii, deoarece proprietarii de magazine obişnuiau să le ofere acestora adăpost acolo peste noapte de când a venit frigul.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.